CELEX: 52012PC0246
Language: hu
Date: 2012-05-31
Title: Javaslat A TANÁCS RENDELETE az egyrészről az Európai Közösség, másrészről Dánia Kormánya és Grönland Helyi Kormánya közötti halászati partnerségi megállapodással előírt halászati lehetőségek és pénzügyi hozzájárulás megállapításáról szóló jegyzőkönyv szerinti halászati lehetőségek elosztásáról

|
			
		
		
		52012PC0246
		
			Javaslat A TANÁCS RENDELETE az egyrészről az Európai Közösség, másrészről Dánia Kormánya és Grönland Helyi Kormánya közötti halászati partnerségi megállapodással előírt halászati lehetőségek és pénzügyi hozzájárulás megállapításáról szóló jegyzőkönyv szerinti halászati lehetőségek elosztásáról /* COM/2012/0246 final - 2012/0129 (NLE) */
			
				
		
		
			
			   	INDOKOLÁS
A Tanácstól kapott megbízás alapján[1] a Bizottság az Európai Unió
nevében tárgyalásokat folytatott Dánia kormányával és Grönland kormányával az
egyrészről az Európai Unió, másrészről Dánia Kormánya és Grönland
Helyi Kormánya közötti halászati partnerségi megállapodáshoz csatolt
jegyzőkönyv megújításáról. E tárgyalásokat követően a felek 2012.
február 3-án új jegyzőkönyvet parafáltak, amely a 2013. január 1-jén
kezdődő hároméves időszakra vonatkozik.
Az e jegyzőkönyv szerinti halászati
lehetőségek tagállamok közötti elosztására vonatkozó eljárás megindítására
az új jegyzőkönyv megkötéséről szóló – az Európai Parlament
egyetértésével meghozandó – tanácsi határozathoz és az említett
jegyzőkönyvnek az Európai Unió nevében történő aláírásáról és ideiglenes
alkalmazásáról szóló tanácsi határozathoz kapcsolódó eljárással párhuzamosan
kerül sor.
Az új jegyzőkönyv összhangban van a
halászati partnerségi megállapodás azon célkitűzéseivel, amelyek az
Európai Unió és Grönland közötti együttműködés megerősítését és egy
olyan partnerségi keret elősegítését célozzák, amely a két fél érdekét
egyaránt szolgálva lehetővé teszi Grönland kizárólagos gazdasági
övezetében a fenntartható halászati politikának és a halászati erőforrások
felelősségteljes kiaknázásának kialakítását.
A Szerződésnek megfelelően
helyénvaló meghatározni a halászati lehetőségek tagállamok közötti
elosztására vonatkozó szabályokat.
Meg kell említeni azt is, hogy a nemzetközi
tárgyalások és megállapodások hatálya alá tartozó bizonyos halállományok és
halállomány-csoportok tekintetében egyes nem uniós vizeken rendelkezésre álló
halászati lehetőségek részletes meghatározása évente történik az egyes
évekre vonatkozó halászati lehetőségek megállapításáról szóló tanácsi
rendelettel. Tekintettel a más állományoktól meglehetősen eltérő
kapelán halászatának sajátos jellegére, a halászati idény június 20-tól a
következő év április 30-ig tart, és végrehajtása érdekében a Tanácsnak
hatáskört kell a Bizottságra ruháznia.
A Bizottság mindezek alapján javasolja, hogy a
Tanács fogadja el ezt a rendeletet.
2012/0129 (NLE)
Javaslat
A TANÁCS RENDELETE
az egyrészről az Európai Közösség,
másrészről Dánia Kormánya és Grönland Helyi Kormánya közötti halászati
partnerségi megállapodással előírt halászati lehetőségek és pénzügyi
hozzájárulás megállapításáról szóló jegyzőkönyv szerinti halászati
lehetőségek elosztásáról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 43. cikke (3)
bekezdésére,
tekintettel az Európai Bizottság javaslatára,
mivel:
(1)       A Tanács 2007. június 28-án
elfogadta az egyrészről az Európai Közösség, másrészről Dánia
Kormánya és Grönland Helyi Kormánya közötti halászati partnerségi megállapodás
megkötéséről szóló 753/2007/EK rendeletet[2].
(2)       Mivel az egyrészről az
Európai Közösség, másrészről Dánia Kormánya és Grönland Helyi Kormánya
közötti halászati partnerségi megállapodással előírt halászati
lehetőségek és pénzügyi hozzájárulás megállapításáról szóló jelenlegi
jegyzőkönyv (a továbbiakban: a jegyzőkönyv) hatálya 2012. december 31-én
lejár, 2012. február 3-án a felek egy új jegyzőkönyvet parafáltak. Az új
jegyzőkönyv halászati lehetőségeket biztosít az uniós hajóknak a
grönlandi vizeken.
(3)       A Tanács […]-án/-én elfogadta
az új jegyzőkönyv aláírásáról és ideiglenes alkalmazásáról szóló [...]/2012/EU
határozatot[3].
(4)       Az új jegyzőkönyv
alkalmazásának időszakára a halászati erőforrások közös halászati
politika alapján történő védelméről és fenntartható kiaknázásáról
szóló, 2002. szeptember 20-i 2371/2002/EK tanácsi rendelet[4] 20. cikkével összhangban meg
kell határozni a halászati lehetőségek tagállamok közötti elosztására
vonatkozó módszert.
(5)       A nemzetközi tárgyalások és
megállapodások hatálya alá tartozó bizonyos halállományok és
halállomány-csoportok tekintetében egyes nem uniós vizeken rendelkezésre álló
halászati lehetőségek részletes meghatározása évente történik az egyes
évekre vonatkozó halászati lehetőségek megállapításáról szóló tanácsi
rendelettel.
(6)       Amennyiben úgy tűnik,
hogy a halászati engedélyek vagy a jegyzőkönyv értelmében az Unió számára
kiosztott halászati lehetőségek nincsenek teljes mértékben kihasználva, a
Bizottság erről – a közösségi halászhajók közösségi vizeken kívül
folytatott halászati tevékenységeinek engedélyezéséről és a harmadik
országok hajóinak közösségi vizekhez való hozzáféréséről szóló, 2008.
szeptember 29-i 1006/2008/EK tanácsi rendelet[5]
10. cikkének (1) bekezdésével összhangban – tájékoztatja az érintett
tagállamokat. Ha a Tanács által megállapítandó határidőn belül nem érkezik
válasz, azt annak megerősítéseként kell tekinteni, hogy az érintett
tagállam hajói nem használják ki teljes mértékben az adott időszakban
számukra rendelkezésre álló halászati lehetőségeket. Indokolt megállapítani
ezt a határidőt.
(7)       Annak érdekében, hogy a
grönlandi vizek vonatkozásában rendelkezésre álló uniós kapelánkvóta
elosztásának felülvizsgálata tekintetében e rendelet végrehajtására egységes
feltételekkel történjen, végrehajtási hatáskört kell a Bizottságra ruházni.
(8)       Mivel a jelenlegi
jegyzőkönyv hatálya 2012. december 31-én lejár és az új jegyzőkönyv 2013.
január 1-jétől ideiglenesen alkalmazandó, ezt a rendeletet helyénvaló 2013.
január 1-jétől alkalmazni,
ELFOGADTA EZT A RENDELETET:
1. cikk
(1)          Ha az egyrészről az Európai
Közösség, másrészről Dánia Kormánya és Grönland Helyi Kormánya közötti
halászati partnerségi megállapodással előírt halászati lehetőségek és
pénzügyi hozzájárulás megállapításáról szóló jegyzőkönyv alapján a
tagállamok által az egyes érintett állományokra vonatkozóan az e rendelet
mellékletében megállapított határidőn belül benyújtott halászati engedély
iránti kérelmek nem merítik ki a szóban forgó jegyzőkönyv által éves
szinten kiosztott halászati lehetőségeket, a Bizottság az 1006/2008/EK
rendelet 10. cikkében foglalt rendelkezéseknek megfelelően figyelembe
veszi bármely más tagállam halászati engedély iránti kérelmét is.
(2)          Az 1006/2008/EK rendelet 10.
cikkének (1) bekezdésében említett határidő tíz munkanap.
(3)          A mellékletben szereplő valamennyi
állományra vonatkozóan a Bizottság tájékoztatja a tagállamokat a halászati
lehetőségeknek a legkésőbb az alábbi időpontokig beérkezett
engedélykérelmeken alapuló kihasználtsági szintjéről:
a)      egy hónappal a mellékletben megjelölt
időpontot megelőzően; valamint
b)      a mellékletben megjelölt időpontig.
(4)          Az ICES V és XIV alterület grönlandi
vizein az Unió rendelkezésére álló kapelánkvótákat a Bizottság felülvizsgálja a
teljes kifogható mennyiség, valamint azon belül az egyrészről az Európai
Közösség és másrészről Dánia kormánya és Grönland helyi kormánya közötti
megállapodással és annak jegyzőkönyvével összhangban Grönland által az
Unió számára kiosztott mennyiség alapján.
2. cikk
(1)          Ez a rendelet az Európai Unió
Hivatalos Lapjában való kihirdetését követő huszadik napon lép
hatályba.
(2)          Ez a rendelet 2013. január 1-jétől
alkalmazandó.
(3)          Ez a rendelet teljes egészében
kötelező és közvetlenül alkalmazandó valamennyi tagállamban.
Kelt Brüsszelben, 
                                                                       a
Tanács részéről
                                                                       az
elnök
                                                                       
MELLÉKLET
Az 1. cikk (1) és (3) bekezdésében említett
dátumok:
 Állomány || Dátum 
 Norvég garnéla az ICES XIV és V alterületen || Augusztus 1. 
 Grönlandi laposhal az ICES XIV és V alterületen || Szeptember 15. 
 Óriás laposhal az ICES XIV és V alterületen és a NAFO 1 alterületen || Szeptember 1. 
 Grönlandi laposhal a NAFO 1 alterületen – é. sz. 68°-tól délre || Október 15. 
 Norvég garnéla a NAFO 1 alterületen || Október 1. 
 Mélyvízi vörös álsügér az ICES XIV és V alterületen és a NAFO 1F alterületen || Szeptember 1. 
 Tengerfenéken élő vörös álsügérek az ICES XIV és V alterületen és a NAFO 1F alterületen || Szeptember 1. 
 Jeges-tengeri pók a NAFO 1 alterületen || Október 1. 
 Közönséges tőkehal az ICES XIV alterületen és a NAFO 1 alterületen || Október 31. 
[1]               A Tanács (Mezőgazdaság és Halászat) 3108. ülésén,
2011. július 19-én, kedden fogadták el, a 12843/11. sz. dokumentumban
felsorolt „A” napirendi pontok között.
[2]               HL L 172., 2007.6.30., 1. o.
[3]               HL L […]., […]., […]. o.
                HL: Kérjük
beilleszteni a határozat dátumát, számát és HL-hivatkozását.
[4]               HL L 358., 2002.12.31., 59. o.
[5]               HL L 286.,2008.10.29., 33. o.